钦定古今图书集成/明伦汇编/官常典/第518卷 > 瑶里孛迭
## 钦定古今图书集成/明伦汇编/官常典/第518卷 > 瑶里孛迭

按《金史》本传：“孛迭，北京路窟白猛安陀罗山谋克人
也。以军功历海滨令，迁徐王府掾，以称职，再任御史
台察廉，升同知震武军节度使事。明昌初，为唐州刺
史，寻授西北路招讨副使。未几，改东北路。六年正月，
北边有警，聚兵围庆州急，孛迭率本路军往救，敌解
去，州竟无患。承安元年，丞相襄北伐，孛迭为先锋副”
统，进军至龙驹河受围，会襄引大军至，得解。后授镇
宁军节度使，以六群牧人叛，改宁昌军，孛迭为都统，
领步骑万，次懿州，敌数万来逆战，兵势甚张，孛迭亲
陷阵，奋力鏖击却之，身中二创。捷闻，迁一官。承安二
年，糺军千馀出没剽掠锦、懿间，孛迭追败之，复获所
掠，悉还本户。三年，从同判大睦亲府事宗浩为左翼
都统，战移密河，胜战骨堡子西，杀获甚众。五年，授知
广宁府事，俄改东北路招讨使，以捍边有功，赐诏褒
谕，三迁为崇义军节度使。泰和六年，卒。讣闻，遣官致
祭，赐银五百两，赠金紫光禄大夫。孛迭勇决善战，自
幼以军功显，任兵镇十馀年，所向克捷，凡再迁官，赐
金币，甚为上倚注云。